KLASA: UP/I-034-01/24-01/90

URBROJ: 711-02-01/03-2025-8

Zagreb, 13. siječnja 2025.

**TOMISLAV ŠUTA**

**zastupnik u Hrvatskom saboru**

**Predmet: Tomislav Šuta, zastupnik u Hrvatskom saboru**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva dana 13. siječnja 2025., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 08. studenog 2024.g. zaprimilo neanonimnu prijavu u kojoj se u bitnom navodi da braća obveznika Tomislava Šute vrše eksploataciju kamenoloma i proizvodnju betona na otoku Šolti bez potrebnih dozvola, a da izostaju reakcije nadležnih institucija budući da je Tomislav Šuta član Odbora za zaštitu okoliša i prirode pa koristi političke veze za napredovanje svoje obitelji. Podnositelj je uz prijavu dostavio i poveznice na novinske članke koji se bave temom eksploatacije od strane braće Šuta na Šolti.

Povjerenstvo je od podnositelja prijave zatražilo dopunu prijave budući da je iz same prijave bilo nemoguće iščitati kojim to svojim radnjama obveznik pogoduje članovima svoje obitelji.

Podnositelj je dostavio dopunu navodeći kako obveznik Tomislav Šuta ima ključnu ulogu u donošenju i nadzoru okolišne politike te da nije pokrenuo nikakvu inicijativu kako bi se stalo na kraj njegovoj obitelji koja eksploatira kamen bez dozvole. Nadalje, navodi se i da su braća Šuta dobila samo kaznu od inspektorata u iznosu 600 eura, dok ostvaruju milijunske prihode, a da obveznik kao zastupnik ima pristup političkim krugovima koji mogu utjecati na državne institucije koje su pasivne.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da je obveznik Tomislav Šuta obnašao dužnost direktora trgovačkog društva Vodovod i kanalizacija d.o.o. od 25. prosinca 2021.g. do 23. siječnja 2023.g. te da od 16. svibnja 2024.g. obnaša dužnost zastupnika u Hrvatskom saboru, slijedom čega je isti dužan postupati sukladno odredbama ZSSI-a.

S obzirom na navode iz prijave Povjerenstvo je od Odbora za zaštitu okoliša i prirode zatražilo podatke je li Odbor za zaštitu okoliša i prirode Hrvatskog sabora zaprimio pritužbe u odnosu na eventualnu eksploataciju kamena i proizvodnju betona bez potrebnih dozvola i koncesija od strane Bože i Mate Šute, braće obveznika Tomislava Šute te ukoliko jest je li Odbor poduzeo određene radnje vezano za navedene prijave te ukoliko je odbor zaprimio navedene prijave, a nije poduzeo radnje na koje je ovlašten koji je tome razlog. Nadalje postavljen je upit, a ukoliko je Odbor poduzeo određene radnje, o kojim radnjama se radi te je li u raspravljanju i odlučivanju o navedenom sudjelovao član Odbora Tomislav Šuta.

Odbor Hrvatskog sabora odgovorio je dopisom KLASA: 050-01/24-21/11, URBROJ: 6521-29-24-8 od 05. prosinca 2024.g. navodeći da je Odbor zaprimio pritužbu vezano za ilegalno iskapanje kamena i proizvodnju betona na otoku Šolti od strane braće Šuta te je Odbor 07. studenog 2024.g. uputio upit Državnom inspektoratu Republike Hrvatske, Rudarskoj inspekciji, Sektoru nadzora rudarstva, energetike i opreme pod tlakom kako bi se provjerile navedene informacije. Nadalje, navodi se da je Odbor zaprimio navedeno očitovanje Inspektorata i proslijedio ga je podnositelju te da u raspravljanju i odlučivanju o navedenom nisu sudjelovali članovi Odbora pa ni Tomislav Šuta.

Uvidom u dostavljenu dokumentaciju utvrđeno je da se u istoj nalazi odgovor Državnog inspektorata u kojem stoji da je osnovom zahtjeva podnositelja rudarska inspekcija Državnog inspektorata u sklopu svojih nadležnosti u ožujku 2022. godine obavila više inspekcijskih nadzora poslovanja Bože Šute, Stomorska, trgovačkog društva BETON ŠOLTA d.o.o., Stomorska i stanja radova na lokalitetu Grohote na katastarskoj čestici k.č.br. 5766, k.o. Grohote koji se nalazi na području Općine Šolta u Splitsko-dalmatinskoj županiji te da je inspekcijskim

nadzorom utvrđeno da je Božo Šuta, Stomorska na katastarskoj čestici k.č.br. 5766, k.o. Grohote koja je u njegovom vlasništvu, na kojoj je obavljao rudarske radove na eksploataciji mineralne sirovine tehničko-građevnog kamena otkopavanjem/pridobivanjem iz ležišta, bez ugovora o koncesiji, što je protivno odredbi članka 76. Zakona o rudarstvu („Narodne novine“ broj 56/13., 52/18., 115/18. i 98/19.). Zbog utvrđene povrede odredaba Zakona o rudarstvu navedenoj fizičkoj osobi rješenjem je zabranjeno daljnje obavljanje rudarskih radova bez ugovora o koncesiji, dok je Općinskom prekršajnom sudu u Splitu na daljnje nadležno postupanje dostavljen optužni prijedlog sa zahtjevom za oduzimanje imovinske koristi ostvarene počinjenjem prekršaja. Nadalje, Općinskom državnom odvjetništvu u Splitu, Građansko-upravnom odjelu dostavljen je ukupni spis predmeta sa zahtjevom za pokretanje postupka naknade štete počinjene Republici Hrvatskoj osnovom odredba Zakona o obveznim odnosima. Presudom Općinskog prekršajnog suda u Splitu okrivljenik Božo Šuta, Stomorska proglašen je krivim i istom je oduzeta protupravno stečena imovinska korist. Na navedenu presudu Državni inspektorat je izjavio žalbu Visokom prekršajnom sudu Republike Hrvatske, a o rezultatu žalbenog postupka Državni inspektorat nema informacije. U postupku naknade štete presudom, Općinskog suda u Splitu naloženo je tuženiku Boži Šuti, Stomorska da isplati tužitelju Republici Hrvatskoj iznos štete nastale protupravnom eksploatacijom mineralne sirovine s pripadajućim zakonskim zateznim kamatama. Na navedenu presudu tuženik je izjavio žalbu Županijskom sudu u Splitu, a o rezultatu žalbenog postupka Državni inspektorat također nema informacije. Nadalje, utvrđeno je da inspekcijskim nadzorom trgovačkog društva BETON ŠOLTA d.o.o., Stomorska nisu utvrđene povrede odredaba Zakona o rudarstvu, zbog čega nisu pokrenute Zakonom propisane upravne i kaznene mjere.

Nadalje, u dostavljenoj dokumentaciji stoji kako je inspekcijskim nadzorom u siječnju 2023. godine, obavljena kontrola izvršenja rješenja rudarskog inspektora, kojom je utvrđeno da izvršenik Božo Šuta, Stomorska trenutno postupa po tješenju rudarskog inspektora i da je na lokalitetu Grohote, katastarskoj čestici k.č.br. 5766, k.o. Grohote obustavio obavljanje rudarskih radova. Inspekcijskim nadzorom u siječnju i veljači 2023. godine utvrđeno je da je obrtnik Božo Šuta vlasnik obrta B-KOP, Stomorska na lokalitetu Gornje Selo, nelegalno raspolagao mineralnom sirovinom tehničko-građevnim kamenom koja je kao višak nastala prilikom obavljanja radova uređenja površina za sadnju vinograda na području Gornjeg Sela, a koje radove je predmetni obrtnik temeljem ugovora obavljao za trgovačko društvo SULET GRUPA d.o.o., Split. Zbog nelegalnog raspolaganja sa viškom iskopa koji predstavlja mineralnu sirovinu tehničko-građevni kamen ukupan spis predmeta dostavljen je Županijskom državnom odvjetništvu u Splitu, Građansko-upravnom odjelu na daljnje nadležno postupanje sa zahtjevom za pokretanje postupka naknade štete počinjene Republici Hrvatskoj. Uvidom u arhivu Državnog inspektorata razvidno je da su Božo Šuta, Stomorska i Županijsko državno odvjetništvo u Splitu sklopili Izvansudsku nagodbu, kojom je šteta počinjena Republici Hrvatskoj namirena. Inspekcijskim nadzorom u srpnju i rujnu 2024. godine utvrđeno je da je obrtnik Božo Šuta, vlasnik obrta B-KOP, Stomorska na lokalitetu Gornje Selo obavljao drobljenje mineralne sirovine koju koristi osnovom sklopljene nagodbe i da dio predrobljene mineralne sirovine odvozi na lokalitet betonare na kojem istu deponira. Pored navedenih radova predmetni obrtnik je u blizini Gornjeg Sela obavljao radove na uređenju površina za sadnju vinograda temeljem ugovora sklopljenog sa trgovačkim društvom SULET GRUPA d.o.o., Split. Trgovačko društvo SULET GRUPA d.o.o., Split je višak iskopa mineralne sirovine tehničko- građevnog kamena dobiven prilikom obavljanja radova uređenja površina za sadnju vinograda privremeno deponiralo na dvije odvojene deponije na lokalitetu Grohote i na lokalitetu Gomje Selo, a nastali višak je stavljen Splitsko-dalmatinskoj županiji na raspolaganje. Državni inspektorat nema saznanja o daljnjem postupanju Splitsko-dalmatinske županije. Inspekcijskim nadzorom trgovačkog društva BETON ŠOLTA d.o.o., Stomorska nisu utvrđene povrede odredaba Zakona o rudarstvu, zbog čega nisu pokrenute Zakonom propisane upravne i kaznene mjere. Nadalje, Građevinska inspekcija Državnog inspektorata u sklopu svojih nadležnosti u ožujku 2022. godine obavila je inspekcijski nadzor poslovanja Bože Šute, Stomorska i stanja radova na katastarskim česticama k.č.br. 5755, k.č.br. 5757, k.č.br. 5758 i k.č.br. 5766 k.o. Grohote koje se nalaze na području Općine Šoltu u Splitsko-dalmatinskoj županiji. U upravnom inspekcijskom postupku građevinske inspekcije Područnog ureda Split, KLASA: UP/1-362-02/22-02/285 investitoru Boži Šuti, Stomorska doneseno su sljedeća Rješenja:

- dana 29. ožujka 2022. godine rješenje o uklanjanju bespravno, bez ishođene građevinske dozvole, izgrađene betonare i pomoćnih građevina na k.č.br. 5755, k.č.br. 5757. k.č.br. 5758 i k.č.br. 5766 k.o. Grohote, Šolta

- dana 23. siječnja 2023. godine rješenje o prvoj novčanoj kazni kojim se investitor prisiljava na izvršenje rješenja o uklanjanju budući da nije postupio po rješenju o uklanjanju, tj. nije u zadanom roku iz rješenja o uklanjanju uklonio bespravno izgrađene građevine

- dana 25. ožujka 2023. godine rješenje o drugoj novčanoj kazni budući da nije postupio po rješenju o uklanjanju niti u roku od 30 dana od izvršnosti rješenja o prvoj novčanoj kazni

- dana 14. veljače 2024. godine rješenje o trećoj novčanoj kazni budući da nije postupio po rješenju o uklanjanju niti u roku od 30 dana od izvršnosti rješenja o drugoj novčanoj kazni

- dana 30. listopada 2024. godine rješenje o izvršenju.

Uvidom u sustav e-dozvola utvrđeno je da je ishođena građevinska dozvola, KLASA: UP/I- 361-03/21-01/000140. URBROJ: 2181/1-11-00-00/01-24-0044, od 31. listopada 2024. godine kojom se dozvoljava investitoru trgovačkom društvu BETON ŠOLTA d.o.o. HR-21430 Stomorska, Sv. Nikole br. 16, OIB 57061981958, građenje građevine proizvodne namjene, odnosno ugradnja samostalnog postrojenja povezanog s tlom (betonara), 2.b. skupine, na građevnoj čestici k.č.br. 5757 k.o. Grohote koja se formira od dijelova čestica k.č.br. 5755, k.č.br. 5757, k.č.br. 5758 i k.č.br. 5766, sve k.o. Grohote. Nakon ishođenja gore navedene građevinske dozvole investitor je uklonio građevine koje nisu odobrene građevinskom dozvolom, a koje su bile predmet izvršenja.

Povjerenstvo je uvidom u djelokrug rada Odbora za zaštitu prirode i okoliša utvrdilo da je jedna od nadležnosti Odbora postupati u slučaju pritužbi upućenih Saboru kojima se ukazuje na štetne radnje glede devastacije okoliša te ispitivanje njihove utemeljenosti, no ne i vođenje inspekcijskih postupaka. U konkretnom je slučaju utvrđeno da je navedeni Odbor zaprimio pritužbu vezano za ilegalno iskapanje na otoku Šolti od strane braće Tomislava Šute te da ju je dostavio Državnom inspektoratu na nadležno postupanje, nakon čega je nalaz Državnog inspektorata proslijeđen podnositelju, a u očitovanju istog Odbora ističe se kako obveznik Tomislav Šuta nije postupao povodom zaprimljene pritužbe.

Stoga iz dostavljene dokumentacije proizlazi da obveznik Tomislav Šuta nije sudjelovao u postupku inspekcijskog nadzora, niti je kao član Odbora imao utjecaja na činjenicu hoće li se inspekcijski nadzor provesti i koji će biti njegov rezultat.

Slijedom navedenog, Povjerenstvo je utvrdilo da u konkretnom slučaju ne postoje pretpostavke za za pokretanje postupka

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Šuta, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana